Cieľom tohto návrhu je i) zabezpečiť, aby členské štáty mohli využívať výhody plynúce z intenzívnejšej podpory zo strany agentúry, a to aj prostredníctvom jej zapojenia do konania o medzinárodnej ochrane v administratívnej fáze a do konania podľa nariadenia (EÚ) č. XXX/XXX [dublinské nariadenie], čo im umožní rýchlo a včas spracúvať žiadosti o medzinárodnú ochranu a zabezpečiť tak efektívne a riadne fungovanie azylových a prijímacích systémov; ii) posilniť prvky spolupráce medzi Agentúrou Európskej únie pre azyl a európskou pohraničnou a pobrežnou strážou a iii) určiť zodpovednosť za vypracovanie zoznamu uchádzačov o miesto zástupcu výkonného riaditeľa pre Komisiu.

Tento zmenený návrh je potrebné riešiť v súvislosti s medziinštitucionálnymi rokovaniami o návrhu nariadenia o Agentúre Európskej únie pre azyl, ktorým sa zrušuje nariadenie (EÚ) č. 439/2010, ktorý Komisia predložila 4. mája 2016. Výsledkom týchto rokovaní bola predbežná dohoda medzi Európskym parlamentom a Radou z 28. júna 2017, ktorou sa podľa názoru Komisie významne posilní mandát Agentúry Európskej únie pre azyl (ďalej len „agentúra“) v porovnaní so súčasným mandátom Európskeho podporného úradu pre azyl. O prijatí nariadenia o Agentúre Európskej únie pre azyl sa stále rokuje, keďže prebiehajú diskusie o celej reforme systému CEAS. Komisia rešpektuje predbežnú dohodu medzi Európskym parlamentom a Radou z 28. júna 2017 a uznáva pridanú hodnotu tohto kompromisu v porovnaní so súčasným nariadením. Komisia sa domnieva, že o tomto zmenenom návrhu by sa malo diskutovať v rámci prebiehajúcich rokovaní o reforme systému CEAS, pričom by sa mal vnímať ako doplnok k týmto diskusiám. Týmto zmeneným návrhom by sa nijako nemalo oddialiť prijatie nariadenia o Agentúre Európskej únie pre azyl.

V nadväznosti na závery Európskej rady Komisia vypracovala koncepcie regionálnych dohôd o vyloďovaní, ako aj o kontrolovaných centrách, a spolupracuje s členskými štátmi, príslušnými agentúrami Únie a ďalšími zainteresovanými stranami na spoločnej realizácii týchto koncepcií s plnou podporou Únie. V tejto súvislosti a vzhľadom na navrhované zmeny nariadenia o európskej pohraničnej a pobrežnej stráži je zároveň cieľom tohto zmeneného nariadenia posilniť prvky spolupráce medzi Agentúrou Európskej únie pre azyl a európskou pohraničnou a pobrežnou strážou, a to tak, aby sa v nich zohľadňoval návrh Komisie, ktorým sa mení nariadenie o európskej pohraničnej a pobrežnej stráži, konkrétne pokiaľ ide o vysielanie podporných tímov pre riadenie migrácie do problémových oblastí a kontrolovaných centier. V tejto súvislosti Komisia rieši potrebu zabezpečenia synergií medzi konaniami o medzinárodnej ochrane a konaniami o návrate prostredníctvom koordinácie medzi príslušnými vnútroštátnymi orgánmi a príslušnými agentúrami Únie.

Vzhľadom na uvedené vysvetlenie a celkovú obmedzenú povahu tohto pozmeňujúceho návrhu sa Komisia rozhodla, že neuskutoční žiadne ďalšie hodnotenie, konzultácie so zainteresovanými stranami ani posúdenie vplyvu, pretože sa v tejto súvislosti spolieha na to, čo bolo vykonané pri príprave pôvodného návrhu nariadenia o Agentúre Európskej únie pre azyl, ktorý Komisia predložila 4. mája 2016.

3. VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

V návrhu sa agentúre umožňuje poskytovať rozšírenú podporu, a to aj prostredníctvom svojho zapojenia do konania o medzinárodnej ochrane v administratívnej fáze a do konania podľa nariadenia (EÚ) č. XXX/XXX [dublinské nariadenie] aj prostredníctvom vypracúvania rozhodnutí o žiadostiach o medzinárodnú ochranu. Takáto podpora sa môže členským štátom poskytovať len na ich vlastnú žiadosť a podľa ich potrieb. V súlade so zásadou proporcionality podľa článku 5 Zmluvy o EÚ tento návrh neprekračuje rámec toho, čo je nevyhnutné na dosiahnutie uvedených cieľov.

Pokiaľ ide o článok 16 o operačnej a technickej pomoci, ktorú môže agentúra poskytovať členským štátom, do jeho zmeneného návrhu Komisia začleňuje znenie predbežnej dohody dosiahnutej medzi Európskym parlamentom a Radou. Takto sa v zmenenom návrhu uvádzajú všetky situácie a podmienky, za ktorých môže agentúra poskytovať operačnú a technickú pomoc, teda na žiadosť dotknutého členského štátu, z iniciatívy agentúry so súhlasom dotknutého členského štátu alebo na základe vykonávacieho rozhodnutia Rady. V tomto zmenenom návrhu sa uvádzajú aj podrobnosti o úlohách, ktoré môže agentúra vykonávať pri poskytovaní operačnej a technickej pomoci, pričom sa preberajú úlohy, ktoré boli vymedzené v predbežnej dohode v článkoch 16 a 21. Okrem toho sa ešte viac prispôsobujú úlohy z článku 16 tak, aby sa mohol začleniť článok 16a o rozšírenej pomoci pri konaní o medzinárodnej ochrane a dublinskom konaní, ako aj zmeny článku 21 o podporných tímoch pre riadenie migrácie.

Nový článok 16a je ústredným bodom tohto zmeneného návrhu a členským štátom sa v ňom poskytuje možnosť využiť na základe vlastnej žiadosti intenzívnejšiu podporu agentúry vrátane jej zapojenia do celého konania o medzinárodnej ochrane v administratívnej fáze alebo jeho časti, ako aj do konania podľa nariadenia (EÚ) č. XXX/XXX [dublinské nariadenie]. Členským štátom by sa tak umožnilo rýchlo a včas spracúvať žiadosti o medzinárodnú ochranu, a tým zabezpečiť efektívne a riadne fungovanie ich azylových a prijímacích systémov. Agentúra by v tejto súvislosti mohla na základe žiadosti príslušného vnútroštátneho orgánu vypracovávať rozhodnutia o žiadostiach o medzinárodnú ochranu a poskytovať tieto rozhodnutia príslušným vnútroštátnym orgánom, ktoré potom prijmú rozhodnutie o jednotlivých žiadostiach a budú v plnej miere zodpovedné za spracovanie jednotlivých žiadostí. Agentúra by takisto mohla podporovať členské štáty pri vybavovaní odvolaní v azylových prípadoch, a to, okrem iného, vykonávaním právneho výskumu, vypracúvaním správ a analýz a poskytovaním ďalšej právnej podpory na žiadosť súdov pri plnom rešpektovaní nezávislosti a nestrannosti súdnictva.

Pokiaľ ide o zmeny článku 21 o podporných tímoch pre riadenie migrácie, Komisia navrhuje nový článok, ktorým sa nahradí článok z pôvodného návrhu, čím sa zabezpečí súlad s jej návrhom nariadenia o európskej pohraničnej a pobrežnej stráži, ktorý sa predkladá spolu s týmto zmeneným návrhom. Komisia navrhuje rozšírenie rozsahu pôsobnosti, aby sa podporilo využívania podporných tímov pre riadenie migrácie – ich nasadenie podlieha žiadosti členského štátu, ale už sa neobmedzuje len na situácie neprimeraných výziev v oblasti migrácie. Na základe zmeneného návrhu bude Komisia zodpovedná za koordináciu na mieste, ako sa už uvádza v predbežnej dohode medzi Európskym parlamentom a Radou, ako aj za koordináciu žiadostí členských štátov a posúdenie potrieb. Tým sa zabezpečí súlad jednotlivých činností príslušných agentúr Únie, ako aj úspora zdrojov agentúr a členských štátov.

Pokiaľ ide o článok 47, Komisia navrhuje, aby zodpovednosť za navrhnutie zoznamu uchádzačov o miesto zástupcu výkonného riaditeľa správnej rady agentúry niesla Komisia, a nie výkonný riaditeľ. Táto zmena, ktorou sa opakuje to, čo bolo navrhnuté v pôvodnom návrhu Komisie, sa zavádza s cieľom zabezpečiť jednotnosť s postupom menovania výkonného riaditeľa, čím sa lepšie zosúladí rámec riadenia agentúry so zásadami spoločného prístupu k decentralizovaným agentúram Únie prijatého 12. júla 2012 Európskym parlamentom, Radou a Komisiou. Je to aj v súlade s prístupom, ktorý prijala Komisia v návrhu nariadenia o európskej pohraničnej a pobrežnej stráži.

Ak budú spoluzákonodarcovia súhlasiť a začlenia zmeny navrhované Komisiou v tomto zmenenom návrhu, bude potrebné zabezpečiť súlad s ostatnými článkami návrhu nariadenia o Agentúre Európskej únie pre azyl, ktoré sa týkajú postupu poskytovania operačnej a technickej pomoci, operačného plánu a vysielania podporných azylových tímov, s ustanoveniami o ochrane osobných údajov, ako aj ďalšími súvisiacimi nástrojmi, konkrétne návrhmi nariadenia o konaní o azyle a dublinského nariadenia, pričom bude takisto potrebné prečíslovať články a odôvodnenia.

2016/0131 (COD)

Zmenený návrh

NARIADENIE EURÓPSKEHO PARLAMENTU A RADY

o Agentúre Európskej únie pre azyl, ktorým sa zrušuje nariadenie (EÚ) č. 439/2010









Príspevok Európskej komisie k zasadnutiu vedúcich predstaviteľov 19. – 20. septembra 2018 v Salzburgu

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 78 ods. 1 a 2,

so zreteľom na návrh Európskej komisie,

po postúpení návrhu legislatívneho aktu národným parlamentom,

konajúc v súlade s riadnym legislatívnym postupom,

keďže:

1. Za odôvodnenie 20 sa vkladajú tieto odôvodnenia:

„(1)V júni 2018 Európska rada opätovne potvrdila význam uplatňovania komplexného prístupu k migrácii a konštatovala, že migrácia je výzvou nielen pre jeden členský štát, ale pre celú Európu. V tejto súvislosti zdôraznila, že je dôležité, aby Únia poskytovala plnú podporu v záujme zabezpečenia náležitého riadenia migračných tokov, a to najmä prostredníctvom rýchleho spracovávania s cieľom zabezpečiť prístup k ochrane osobám, ktoré ju potrebujú, a urýchlený návrat osôb, ktoré ochranu nepotrebujú, okrem iného aj pomocou kontrolovaných centier. Únia by preto mala byť schopná poskytovať dotknutým členským štátom plnú finančnú a operačnú podporu prostredníctvom príslušných agentúr Únie vrátane Agentúry Európskej únie pre azyl.

(2)Uvedená agentúra by v tejto súvislosti mala mať možnosť poskytnúť na žiadosť členského štátu ešte väčšmi posilnenú operačnú a technickú pomoc, a to tak, že uskutoční celé konanie o medzinárodnej ochrane alebo časti tohto konania v jeho administratívnej fáze a pomôže pri konaní podľa nariadenia (EÚ) č. XXX/XXX [dublinské nariadenie], a to bez toho, aby tým bola dotknutá právomoc členských štátov rozhodovať o jednotlivých žiadostiach.

(3)Zapojením agentúry do konania o medzinárodnej ochrane a konania podľa nariadenia (EÚ) č. XXX/XXX [dublinské nariadenie] by sa zabezpečilo, aby členské štáty dostali všetku požadovanú podporu, tak aby žiadosti o medzinárodnú ochranu spracovávali rýchlo a včas, vďaka čomu by sa umožnilo efektívne a riadne fungovanie azylových a prijímacích systémov. Agentúra by na tento účel mala mať takisto možnosť pomáhať príslušným vnútroštátnym orgánom v administratívnej fáze konania pri príprave rozhodnutí o žiadostiach o medzinárodnú ochranu. Uvedené príslušné vnútroštátne orgány by mali mať možnosť zohľadniť návrhy rozhodnutí vypracované agentúrou bez toho, aby tým bola dotknutá ich právomoc rozhodovať o jednotlivých žiadostiach.

(4)Agentúra a Európska agentúra pre pohraničnú a pobrežnú stráž by mali úzko spolupracovať v záujme účinného riešenia migračných výziev, a to najmä na vonkajších hraniciach, ktoré sa vyznačujú nezriedka veľkým prílevom zmiešaných migračných tokov smerujúcich do Únie. Obe agentúry by mali predovšetkým koordinovať svoje činnosti a podporovať členské štáty tak, aby uľahčili konanie o medzinárodnej ochrane a konanie o návrate v prípade štátnych príslušníkov tretích krajín, ktorých žiadosti o medzinárodnú ochranu boli zamietnuté alebo ktorí sa inak neoprávnene zdržiavajú v členských štátoch. Agentúra a Európska agentúra pre pohraničnú a pobrežnú stráž by mali úzko spolupracovať aj pri iných spoločných operačných činnostiach, ako je spoločná analýza rizík, získavanie štatistických údajov, odborná príprava a podpora členských štátov pri plánovaní pre prípad nepredvídaných udalostí.